2021. gada 8. aprīlī Noteikumi Nr. 228

Rīgā (prot. Nr. 32 34. §)

**Grozījumi Ministru kabineta 2005. gada 10. maija noteikumos Nr. 321 "Noteikumi par tukšo materiālo nesēju un reproducēšanai izmantojamo iekārtu atlīdzības lielumu un tās iekasēšanas, atmaksāšanas, sadales un izmaksas kārtību"**

Izdoti saskaņā ar

[Autortiesību likuma](http://likumi.lv/doc.php?id=5138)

34. panta septīto daļu

Izdarīt Ministru kabineta 2005. gada 10. maija noteikumos Nr. 321 "Noteikumi par tukšo materiālo nesēju un reproducēšanai izmantojamo iekārtu atlīdzības lielumu un tās iekasēšanas, atmaksāšanas, sadales un izmaksas kārtību" (Latvijas Vēstnesis, 2005, 76. nr.; 2012, 69. nr.; 2012, 172. nr.; 2013, 189. nr.) šādus grozījumus:

1. Aizstāt noteikumu tekstā:

* 1. vārdus "mantisko tiesību kolektīvā pārvaldījuma organizācija" (attiecīgā locījumā) ar vārdiem "kolektīvā pārvaldījuma organizācija" (attiecīgā locījumā);
	2. vārdus "administratīvie izdevumi" (attiecīgā locījumā) ar vārdiem "pārvaldījuma izdevumi" (attiecīgā locījumā).

2. Izteikt 3. un 4. punktu šādā redakcijā:

"3. Atlīdzību par tukšajiem materiālajiem nesējiem nosaka un maksā šādā apmērā:

3.1. USB zibatmiņai kā procentuālu likmi no pirmās atsavināšanas cenas Latvijas teritorijā bez pievienotās vērtības nodokļa – 6 %;

3.2. ārējam cietajam datora diskam kā procentuālu likmi no pirmās atsavināšanas cenas Latvijas teritorijā bez pievienotās vērtības nodokļa – 4 %;

3.3. visu veidu datoru cietajiem diskiem, ieskaitot HDD un SSD diskus, –2,85 *euro* apmērā par vienību.

4. Atlīdzību par reproducēšanai izmantojamām iekārtām maksā šādā apmērā:

4.1. par visu veidu personālajiem datoriem, ieskaitot portatīvos datorus un planšetdatorus, – 2,85 *euro* par vienību;

4.2. par viedtālruņiem – 1,5 *euro* par vienību."

3. Papildināt noteikumus ar 5.1 un 5.2 punktu šādā redakcijā:

"5.1 Organizācija ir tiesīga izslēgt izgatavotāju vai ievedēju no maksātāju reģistra, par to paziņojot adresātam, ja tas:

5.11. noteiktā termiņā nesniedz šo noteikumu 6. punktā minēto informāciju;

5.12. nepilda šo noteikumu 26. punktā minētos pienākumus.

5.2 Izgatavotājs vai ievedējs, kas izslēgts no maksātāju reģistra, mēneša laikā pēc informācijas saņemšanas par izslēgšanu no maksātāju reģistra var iesniegt Kultūras ministrijā ziņojumu par organizācijas darbību."

4. Papildināt noteikumus ar 8.1 punktu šādā redakcijā:

"8.1 Ja izgatavotājs, tajā skaitā komersants, kas komplektē datorus Latvijā, datoru komplektēšanai izmanto cietos diskus, par kuriem atlīdzība ir samaksāta saskaņā ar šo noteikumu 3.3. apakšpunktu, atlīdzība par reproducēšanai izmantojamām iekārtām saskaņā ar šo noteikumu 4. punktu nav jāmaksā."

5. Svītrot 11. punktā vārdus "un faksa".

6. Papildināt 12. punktu aiz vārda "reģistra" ar vārdiem "par to paziņojot adresātam".

7. Izteikt 13. punktu šādā redakcijā:

"13. Persona, kas izslēgta no profesionālo lietotāju reģistra, mēneša laikā pēc informācijas saņemšanas par izslēgšanu no profesionālo lietotāju reģistra var iesniegt Kultūras ministrijā ziņojumu par organizācijas darbību."

8. Svītrot 14. punktu.

9. Izteikt 15. punkta ievaddaļu šādā redakcijā:

"15. Profesionālo lietotāju reģistrā reģistrētās personas katra ceturkšņa beigās, bet ne vēlāk kā līdz nākamā ceturkšņa pirmā mēneša divdesmitajam datumam iesniedz organizācijā informāciju par tukšo materiālo nesēju vai reproducēšanai izmantojamo iekārtu izlietojumu, norādot par katru ceturkšņa mēnesi atsevišķi:".

10. Svītrot 23. punktu.

11. Aizstāt 25. punktā vārdu "ieturēšanas" ar vārdu "segšanas".

12. Papildināt noteikumus ar 25.1 punktu šādā redakcijā:

"25.1 Organizācija var izmantot līdz 25 % no atlīdzības sociālo, kultūras vai izglītības pakalpojumu finansēšanai saskaņā ar Autortiesību kolektīvā pārvaldījuma likuma 24. panta trešo daļu."

13. Izteikt 26., 27. un 28. punktu šādā redakcijā:

"26. Pēc organizācijas pieprasījuma izgatavotājam, ievedējam vai profesionālo lietotāju reģistrā iekļautajai personai ir pienākums:

26.1. nodrošināt organizācijai iespēju iepazīties ar dokumentiem, kas ļauj pārbaudīt šo noteikumu 6. un 15. punktā minēto informāciju;

26.2. nodrošināt organizācijai iespēju iepazīties ar dokumentiem par tukšajiem materiālajiem nesējiem vai reproducēšanai izmantojamām iekārtām, kuras atsavinātas pārdevējam;

26.3. uzrādīt to rīcībā esošos tukšos materiālos nesējus un reproducēšanai izmantojamās iekārtas.

27. Pēc organizācijas pieprasījuma tukšo materiālo nesēju un reproducēšanai izmantojamo iekārtu pārdevējam ir pienākums nekavējoties:

27.1. sniegt organizācijai informāciju par izgatavotāju vai ievedēju, no kura iegādāti tukšie materiālie nesēji vai reproducēšanai izmantojamās iekārtas, un, ja nepieciešams, nodrošināt organizācijai iespēju iepazīties ar attiecīgo informāciju pamatojošiem dokumentiem;

27.2. sniegt organizācijai informāciju par iegādāto tukšo materiālo nesēju un reproducēšanai izmantojamo iekārtu veidu un skaitu, un, ja nepieciešams, nodrošināt organizācijai iespēju iepazīties ar attiecīgo informāciju pamatojošiem dokumentiem;

27.3. uzrādīt to rīcībā esošos tukšos materiālos nesējus un reproducēšanai izmantojamās iekārtas.

28. Pēc organizācijas pieprasījuma valsts un pašvaldību iestādēm ir pienākums sniegt organizācijai informāciju, kas nepieciešama atlīdzības iekasēšanai, izmaksai vai atmaksāšanai."

14. Papildināt noteikumus ar 31.5. apakšpunktu šādā redakcijā:

"31.5. sociālajiem, kultūras vai izglītības pakalpojumiem izmantotā finansējuma daļu un sadales plānu."

Ministru prezidents A. K. Kariņš

Kultūras ministrs N. Puntulis